సురేష్ పెరీరా

అంహెట్టిగే సురేష్ అసంక పెరెరా, శ్రీలంక మాజీ క్రికెట్ ఆటగాడు. కుడిచేతి వాటం ఆల్ రౌండర్ గా రాణించాడు. శ్రీలంక జాతీయ జట్టు కోసం మూడు టెస్టులు, 20 వన్డే ఇంటర్నేషనల్ మ్యాచ్‌లు ఆడాడు. 1998 జూన్ నుండి 2001 డిసెంబరు వరకు అంతర్జాతీయ కెరీర్ లో ఆడాడు.

జననం, విద్య 
అంహెట్టిగే సురేష్ అసంక పెరెరా 1978, ఫిబ్రవరి 16న శ్రీలంకలోని కొలంబోలో జన్మించాడు. ఇసిపఠానా కళాశాలలో విద్యనభ్యసించాడు.

దేశీయ క్రికెట్ 
దేశీయ క్రికెట్ లో 1995 డిసెంబరు నుండి 2009 అక్టోబరు వరకు ఏడు వేర్వేరు జట్లకు ఆడాడు. ఇందులో కొలంబో ఆధారిత సింహళీస్ స్పోర్ట్స్ క్లబ్ కోసం ఎక్కువ మ్యాచ్‌లు ఉన్నాయి. పదవీ విరమణ చేసిన తరువాత, ఇతను ఆస్ట్రేలియాకు వలస వెళ్ళాడు.

శరవణముత్తు ట్రోఫీలో సింహళీస్ స్పోర్ట్స్ క్లబ్ తరపున రెండు మ్యాచ్‌లు ఆడిన పెరెరా 17 సంవత్సరాల వయస్సులో 1995 డిసెంబరులో ఫస్ట్-క్లాస్ క్రికెట్ లోకి అరంగేట్రం చేశాడు. 1997-98 సీజన్‌లో, ఇతను తొమ్మిది ఫస్ట్-క్లాస్ మ్యాచ్‌లు ఆడాడు, 19.03 సగటుతో 29 వికెట్లు తీసుకున్నాడు, శ్రీలంక ఎ తరపున కూడా అరంగేట్రం చేశాడు. 2004 ఆగస్టు 17న 2004 ఎస్ఎల్సీ ట్వంటీ 20 టోర్నమెంట్‌లో కొలంబో క్రికెట్ క్లబ్ తరపున తన ట్వంటీ20 అరంగేట్రం చేసాడు.

అంతర్జాతీయ క్రికెట్ 
1998 సింగర్-అకాయ్ నిదాహాస్ ట్రోఫీలో తన వన్డే క్రికెట్ లోకి అరంగేట్రం చేసాడు. భారత్‌తో రెండు మ్యాచ్‌లు, న్యూజిలాండ్‌తో ఒక మ్యాచ్ ఆడాడు. శ్రీలంక 1998 ఇంగ్లాండ్ పర్యటనలో తన టెస్ట్ అరంగేట్రం చేసాడు, శ్రీలంక మొదటి ఇన్నింగ్స్‌లో తొమ్మిదో స్థానంలో బ్యాటింగ్ చేసి అలెక్ స్టీవర్ట్ వికెట్‌తో 43 నాటౌట్‌ను సాధించాడు. ఆ సంవత్సరం తరువాత, పెరెరా 1998 కామన్వెల్త్ గేమ్స్‌లో క్రికెట్ పోటీలో శ్రీలంకకు ప్రాతినిధ్యం వహించాడు, ఆ జట్టు న్యూజిలాండ్‌తో కాంస్య పతకం కోసం ప్లే-ఆఫ్‌ను కోల్పోయింది.

పదవీ విరమణ తర్వాత 
కొంతకాలం శ్రీలంకలో బ్యాంక్ టెల్లర్‌గా పనిచేశాడు. 2000ల చివరలో తన భార్యతో కలిసి పశ్చిమ ఆస్ట్రేలియాలోని పెర్త్‌కు వెళ్ళాడు. ఆస్ట్రేలియాలో వెయిటర్, ఫోర్క్‌లిఫ్ట్ డ్రైవర్‌గా పనిచేశాడు. 2013-14 సీజన్ నాటికి, అతను స్థానిక పెర్త్ పోటీలో ఆడుతూ బస్సెండియన్ క్రికెట్ క్లబ్‌కు కెప్టెన్‌గా ఉన్నాడు.

మూలాలు 

శ్రీలంక టెస్ట్ క్రికెట్ క్రీడాకారులు
శ్రీలంక వన్డే క్రికెట్ క్రీడాకారులు
శ్రీలంక క్రికెట్ క్రీడాకారులు
జీవిస్తున్న ప్రజలు
1978 జననాలు
శ్రీలంక వ్యక్తులు